REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj:06-2/419-21

19. oktobar 2021. godine

B e o g r a d

ZAPISNIK

45. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 19. OKTOBRA 2021. GODINE

Sednica je počela u 12,00 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Nikola Jolović, Boban Birmančević, Bratimir Vasiljević, Ana Čarapić, Vladimir Marinković i Milorad Mijatović,.

Sednici su prisustvovali zamenici članova: Adrijana Pupovac (zamenik Duška Tarbuka), Ana Beloica (zamenik Sonje Vlahović), i Marina Mirković zamenik (Ljiljane Kuzmanović Vujaković).

Sednici nisu prisustvovali članovi Odbora: Olivera Pešić, Goran Kovačević, Dušan Bajatović, Vojislav Vujić i Zoltan Pek, niti njihovi zamenici.

Aleksandra Tomić, predsednik Odbora je predložila a odbor jednoglasno (12 glasova za) prihvatio predlog da se iz predloženog dnevnog reda povuče prva tačka dnevnog reda - Razmatranje Izveštaja o radu Agencije za sprečavanje korupcije za 2020. godinu, zbog nemogućnosti direktora Agencije za sprečavanje korupcije da prisustvuje sednici i obrazloži Izveštaj zbog ranije zakazanog službenog putovanja u inostranstvo.

Na predlog predsednika, Odbor je jednoglasno (12 glasova za) utvrdio sledeći:

D n e v n i r e d :

1. Razgovor sa kandidatima za izbor dva člana Republičke komisije za zaštitu prava u postupcima javnih nabavki;
2. Utvrđivanje Predloga odluke o izboru dva člana Republičke komisije za zaštitu prava u postupcima javnih nabavki.

Pre prelaska na rad po utvrđenom dnevnom redu Odbor je, jednoglasno (12 glasova za), usvojio zapisnike sa 43. i 44. sednice Odbora.

**PRVA TAČKA:** **Razgovor sa kandidatima za izbor dva člana Republičke komisije za zaštitu prava u postupcima javnih nabavki;**

Predsednik Odbora je podsetila članove Odbora da je Radna grupa za sprovođenje postupka za predlaganje kandidata za izbor dva člana Republičke komisije za zaštitu prava u postupcima javnih nabavki, na sastanku održanom 6. oktobra 2021. godine, razmotrila prijave podnete na konkurs za izbor dva člana i utvrdila koji kandidati ispunjavaju uslov za učešće u daljem postupku izbora.

Na konkurs se javilo dva kandidata za izbor prvog člana, koji ispunjavaju uslove propisane članom 191. stav 2. Zakona o javnim nabavkama i tri kandidata za izbor drugog člana, koji ispunjavaju uslove propisane članom 191. stav 3. navedenog zakona.

Radna grupa je, radi provere i utvrđivanja ispunjenosti uslova navedenih u javnom konkursu, izvršila uvid u podnete prijave i prateću dokumentaciju.

Nakon uvida u pristigle prijave kandidata Radna grupa je konstatovala da su sve prijave blagovremene, potpune i uz njih su priloženi svi traženi dokazi.

Prijavu za prvog člana Republičke komisije podnele su kandidatkinje:

- Ana Antić

- Jelena Stojanović

Prijave za drugog člana Republičke komisije podneli su kandidati:

- Ana Antić

- Jasmina Pejaković

- Svetlana Ražić

Sve četiri kandidatkinje su u kratkim crtama obrazložile svoju poslovnu biografiju.

**DRUGA TAČKA:** **Utvrđivanje Predloga odluke o izboru dva člana Republičke komisije za zaštitu prava u postupcima javnih nabavki**

Nakon obavljenog razgovora sa kandidatkinjama za dva člana Republičke komisije za zaštitu prava u postupcima javnih nabavki, Odbor je glasao o predloženim kandidatima.

Za kandidatkinju za prvog člana Jelenu Stojanović, 12 članova Odbora su glasala za, te je ona jednoglasno izabrana za prvog člana.

Za kandidatkinju za drugog člana Svetlanu Ražić, 12 članova Odbora su glasala za, te je ona jednoglasno izabrana za drugog člana.

Na osnovu člana 189. stav 2. Zakona o javnim nabavkama („Službeni glasnik RS“, broj 91/19) i čl. 55. i 203. Poslovnika Narodne skupštine („Službeni glasnik RS“, broj 20/12 - Prečišćen tekst), Odbor za finansije, republički budžet i kontrolu trošenja javnih sredstava, na 45. sednici održanoj 19. oktobra 2021. godine, utvrdio je Predlog odluke o izboru dva člana Republičke komisije za zaštitu prava u postupcima javnih nabavki koji podnosi Narodnoj skupštini:

O D L U K U

O IZBORU DVA ČLANA REPUBLIČKE KOMISIJE ZA ZAŠTITU PRAVA

U POSTUPCIMA JAVNIH NABAVKI

I

Za članove Republičke komisije za zaštitu prava u postupcima javnih nabavki biraju se:

1. Jelena Stojanović, na period od pet godina, koji počinje da teče od 28. decembra 2021. godine,

2. Svetlana Ražić, na period od pet godina, koji počinje da teče od 28. decembra 2021. godine.

Za predstavnika predlagača na sednici Narodne skupštine određena je dr Aleksandra Tomić, predsednik Odbora.

Sednica je završena u 12,50 časova.

Sednica je tonski snimana

SEKRETAR ODBORA PREDSEDNIK

Tijana Ignjatović dr Aleksandra Tomić